Olvasónk küldte ezeket a fotókat, amelyeken a Terrorelhárítási Központ páncélozott csapatszállító járművei indulnak a belváros felé. A képek a TEK központjához közel, a Hungária körút és a Kerepesi út kereszteződésében készültek 16 óra körül.

Később egy másik olvasónk már a Podmaniczky utcában látta a konvojt, amely a Parlament felé haladt.

Mint megírtuk, a mai parlamenti események után a Kossuth téren tüntetés kezdődött MSZP-s és DK-s politikusok, illetve 150-200 ember részvételével, a Jobbik pedig a Lánchíd rövid blokkolása után 50-100 emberrel a köztársasági elnöki palotáig vonult a budai Várba. A Kossuth téren azóta többen lettek és városi sétára indultak.



A TEK-es autók kivezénylése feltehetően ezzel van összefüggésben, de nem zárhatjuk ki azt sem, hogy más miatt kaptak riasztást. Kérdéseinket elküldtük a Terrorelhárítási Központ email címére.

Frissítés: A Kormányzati Tájékoztatási Központ közleménye szerint a páncélosokat a karácsonyi vásárok védelmére rendelték ki, mert megnőtt a terrorveszély.